
El present document pretén fer una anàlisi crítica de la 
proposta d'Assemblea Nacional Catalana. Es basa en 
l'anàlisi acurada de la documentació pública de l'ANC. En 
cap cas pretén ser una crítica al treball dels centenars de 
membres de l'ANC que participen de les seves estructu- 
res, ni a la seva reconeguda capacitat mobilitzadora, sinó 
una crítica a les propostes polítiques que es desprenen 
dels postulats orgànics de l'ANC i també als postulats 


ideològics del postautonomisme. 

1. 
Crítica al plantejament del full 
de ruta de l'ANC 


Els plantejaments polítics explícits i implícits de l'ANC es basen en unes premisses a 
partir de les quals tracen tota la seva acció política. De fet, el full de ruta de l'ANC s'ha 
convertit en un fidel guió del que ha estat la seva praxi fins a dia d'avui. En aquest sentit, 
l'estratègia i la tàctica de l'ANC tenen un coherència interna pràcticament impecable. 
Tot i així, segons la nostra opinió, els postulats del full de ruta i la praxi que se'n de- 
riva assenten al sí del moviment independentista unes posicions polítiques que no fa- 
ciliten l'avanç d'un moviment independentista capaç d'afrontar la construcció nacional 
d'uns Paisos Catalans al servei de les classes populars. Desgranem en què consisteixen 
aquestes posicions: 


El plantejament de l'ANC és el d'exercir de moviment popular que pressioni l'actual 
govern per tal que prengui el comandament d'un procés independentista. Aquest mo- 
del atorga, ni que sigui condicionalment, legitimitat al govern per part del moviment 
popular. Altres tipus de models de moviments populars, més que pressionar el go- 

vern, en questionen les seves bases ideològiques i pretenen ajudar a fer créixer una 
alternativa política. 


El plantejament suposadament neutre del full de ruta de l'ANC, en realitat està acotat a 
un context en què CiU exerceix el poder sense cap alternativa mínimament clara. l aquest 
full de ruta s'ha elaborat amb la visió que era CiU qui estava al poder. En contextos dife- 
rents, l'actual full de ruta no tindria cap lògica. 


Què diu el full de ruta2 Segons aquest full de ruta, el 2013 hi haurà ja uns primers re- 
ferèndums oficials sobre la independència articulats per l'Associació de Municipis per 
la Independència (AMI). A partir d'un resultat previsiblement favorable, els municipis 
han d'instar la Generalitat a emplaçar l'Estat per a iniciar converses per a la secessió. 
Si l'Estat es nega a establir aquestes converses, el Parlament hauria de convocar un 
referèndum d'autodeterminació, i si l'Estat impedeix físicament la celebració d'aquest 
referèndum, el govern de la Generalitat hauria de proclamar la independència. 


Per a reblar la hipòtesi que l'estratègia consisteix en dotar a CiU del control polític del 
procés, cal fixar-se en com tota la praxi política de l'ANC s'articula a través de l'AMI, una 
associació completament controlada per CiU, ja que els electes d'aquesta formació tenen 
majoria qualificada tant en l'assemblea general com en l'executiva de l'AMI. 


El resultat final d'aquesta estratègia, almenys de moment, ha estat el de dipositar totes 
les esperances d'un procés independentista en la decisió d'Artur Mas, fet que ha estat 
usat de forma molt eficaç pel líder convergent per a assegurar-se una posició totalment 
avantatjosa davant les eleccions del 25N, prenent el pedigrí de fermesa nacional a les 
formacions independentistes i aconseguint esborrar dos anys de gestió extremadament 
agressiva contra les classes populars a partir del pacte estable amb el PP. 


El text del full de ruta només fa la seguent al-lusió a la situació socioeconòmica: 
"190J Com ja s'ha esmentat en les etapes anteriors, la pervivència de la crisi econò- 
mica i financera farà encara més evident la diferència de tracte del govern espan- 
yol a Catalunya en comparació a d'altres territoris de l'Estat espanyol. A mesura 
que el procés cap a la independència de Catalunya es consolidi i progressi, aques- 
tes diferències poden aguditzar-se. " 


Alhora, el discurs socioeconòmic que s'ha articulat al voltant de la Marxa per la Inde- 
pendència ha estat molt simplificador i demagògic. S'ha transmès la imatge que la crisi 
econòmica actual és deguda a factors exògens a la societat catalana, bàsicament centrats 
en l'espoli fiscal a què el govern espanyol sotmet els Paisos Catalans (en realitat, centren 
el seu discurs únicament en Catalunya). Aquest discurs no tan sols obvia les implicacions 

sistèmiques d'aquesta crisi sinó que atorga implícitament un segell d'aprovació al poder 
polític i econòmic català. Al darrera d'aquest discurs es projecta la imatge, falsa, d'unes 
elits dirigents compromeses amb una economia productiva contingent de tots els valors 
que el social-liberalisme atorga al sistema capitalista, i s'amaga un altre discurs, més 
proper a la realitat, d'unes elits beneficiàries de les bombolles especulatives, la precarit- 
zació generalitzada de les classes treballadores i d'una corrupció generalitzada i a gran 
escala, autèntic retrat dels Paisos Catalans del tombant de segle. 


En cap cas es considera que la gestió de l'actual situació socioeconòmica per part de 
forces polítiques claus en aquest procés (bàsicament CiU) hagi de ser cap obstacle per a 
l'obtenció de la majoria social que pregona el full de ruta. És més, del full de ruta emana 
la sensació que el sistema polític i econòmic català no és responsable ni corresponsable 
de la crisi econòmica, situant-ne les causes exclusivament en els aparells centrals de 
l'Estat espanyol i, més concretament, en els perjudicis que causa a Catalunya la perti- 
nença a l'Estat espanyol. 


Aquesta simplificació de la realitat socioeconòmica comporta tres consequències. La pri- 
mera és que aplana el camí per a facilitar que les elits catalanes puguin desaparèixer, 
embolicant-se amb la bandera, del punt de mira on les havia situat la població per la seva 
responsabilitat en la crisi econòmica. En segon lloc, dóna ales a un discurs lerrouxista que, 
com a reacció a això anterior identifica la reivindicació nacional com un instrument de la 
burgesia. l, finalment, aconsegueix enganyar sectors importants de la població, que diposi- 
ten la seva confiança política en opcions més a la dreta de les seves conviccions personals. 


La constitució d'un nou estat és un fet summament polític, no és simplement l'obtenció 
de la sobirania formal d'un territori i una societat en el concert generals d'estats. Cons- 
titutivament no és el mateix Suissa que Aràbia Saudita, Andorra que la Xina, ni el Regne 
Unit de Gran Bretanya i el Nord d'Irlanda que Ucraina. La forma i les forces que han fo- 
rçat els processos constituents han estat claus en definir la base d'aquests nous estats, 
el repartiment de poder i el seu caràcter. No són, per tant, processos neutres. l menys 
actualment, on la capacitat dels estats europeus a l'ús similars al que seria una CAC 
independent (Grècia, Portugal, Irlanda), tal i com estan constituits, no podem dir que 
gaudeixin de sobirania. No són, per tant, estats neutres políticament, sinó que serveixen 
a uns interessos i no a uns altres. A diferència d'altres processos d'emancipació nacional 
(ja sigui en la construcció d'estats nació al segle XIX o en processos independentistes 
al segle XX), el procés dissenyat per l'ANC no vincula el projecte d'estat a uns principis 
constituents mínimament clars. El full de ruta només en diu el seguent: 


Iprevisió per al moment en què els municipis estiguin convocant els referèndums) 


196) S'ha d'iniciar el diàleg social sobre els fonaments bàsics que han de constituir 

el nou Estat català. Cal establir els mecanismes adients per al debat i l'anàlisi i pro- 
moure la producció dels estudis i propostes necessaris que aportin rigor, solvència i 
credibilitat al debat." 


1105) En aquesta fase es redactaran les bases per a la nova constitució catalana, 
que serviran per al treball que hauran de fer els parlamentaris escollits amb aquesta 
finalitat i, sobretot, per fer Saber a tots els ciutadans i ciutadanes catalans i de la resta 
del món que volem la independència per a ser més lliures, més democràtics, més 


europeus, més solidaris, més sostenibles, més creatius, més participatius, més....i 


per tenir amb els ciutadans i ciutadanes de la resta d'estats del món una relació en 
peu d'igualtat, " 


És a dir, en un moment en què a nivell mundial es debaten conceptes vinculats a la so- 
birania dels estats i dels pobles (sobirania econòmica, sobirania alimentària, sobirania 
energètica), no es proposa ni s'explicita que aquest hagi de ser un dels eixos de treball 
del procés cap a la independència. En un moment en què es parla de recuperar els valors 
ètics i en què hi ha un debat sobre la regressió o l'aprofundiment democràtic, en cap 
espai es fa explícit un lligam del procés d'emancipació nacional amb aquests valors. No 
és ja que no s'explicitin com a condicions del nou estat, sinó que no s'articula cap meca- 
nisme per a debatre en profunditat aquests temes. Només aquesta al-lusió aillada a les 
"bases per a la nova constitució catalana" seguida d'una enumeració de valors absoluta- 
ment eteris i innocus que no aporten cap element per a conèixer com es desenvoluparà 
aquest futur estat. Per tant, darrera de tot això hi ha la voluntat de presentar l'estat com 
un element pretesament neutre, amb l'objectiu de no molestar ni posar en contradicció 
l'actor principal de tot el full de ruta, CiU, un partit diametralment oposat als valors, no 
ja de tall progressista o socialista, sinó fins i tot republicans. 


Literalment. En el full de ruta cap a la independència de l'ANC no apareix el nom de la 
nostra nació. Ni tampoc existeixen a la proposta política de l'ANC amb un mínim 
de seriositat. No és questió de ritmes ni conjuntures, malgrat que alguns sectors 
hagin forçat algunes mínimes mencions a l'àmbit territorial complet per a salvar 
la cara. És simplement que l'ANC assumeix a la pràctica que la nació catalana es 
redueix al territori i població de la Comunitat Autònoma de Catalunya. 


Cert és que hi ha veus dins o al voltant de l'ANC que intenten justificar aquestes 
mancances acollint-se a la impossibilitat de crear un moviment idèntic al País Va- 
lencià i les llles, i menys encara de poder aplicar-hi el full de ruta actual de l'ANC. 
Això, però, és situar el debat fora dels seus termes reals. Una estratègia nacional 
no vol dir ni implica necessàriament actuar exactament de la mateixa manera a tota 
la nació. Una estratègia nacional vol dir tenir un objectiu final nacional (en aquest 

cas, la independència) i dissenyar un seguit d'actuacions per tal d'arribar-hi, tenint 
en compte tota la complexitat i diversitat de la nació completa. És a dir, és possible 
tenir una estratègia nacional i que aquesta es basi en aplicar tàctiques regionals 
diferents. 


Era possible, en l'actual conjuntura, una ANC amb estratègia nacional7 Sí. Fins i tot 
amb un full de ruta força semblant a l'actual. De fet, la manca d'estratègia nacional 
sorgeix quan el grup impulsor de l'ANC (el Mxl), actua des d'un primer moment 
pensant només en la Comunitat Autònoma de Catalunya. Hagués pogut actuar di- 
ferent, incorporar gent d'arreu del territori i decidir unes accions concretes a la 
Comunitat Autònoma de Catalunya (que podrien haver estat molt similars a les pro- 
postes actuals)i unes altres a la resta de territoris, adaptades a cada conjuntura, 
així com un full de ruta de construcció nacional. Aleshores sí que es podria parlar 
de projecte nacional. Ara, malauradament no. 


Com es pot observar fàcilment, malgrat petits detalls com incloure la silueta dels 
Paisos Catalans en algun material de propaganda, la concepció de nació catalana 
de l'ANC és la limitació d'aquesta a la Comunitat Autònoma de Catalunya, i secun- 
dàriament a la Catalunya Nord, deixant la questió dels Paisos Catalans en un llimb 
pseudoutòpic, a l'estil de conceptes com el panarabisme o el panafricanisme. 


El colofó de tot plegat és el final del seu full de ruta. Després de no aparèixer la 
questió del marc nacional en tot el full de ruta, i un cop proclamada la indepen- 
dència de la Comunitat Autònoma de Catalunya, es deixa oberta la possibilitat que 
altres ens s'uneixin a l'Estat català. Ras i curt: "nosaltres" i "els altres", la recu- 
rrent retòrica del regionalisme catalunyès quan s'ha de rentar la consciència amb 
la resta de la nació. La difusió d'aquesta idea parteix d'una idea centralista de la 
construcció nacional dels Paisos Catalans, ja que incideix en la suposada major 
consciència nacional existent al Principat (suposada, precisament perquè en ge- 
neral renuncia als Paisos Catalans o no hi compta en el millor dels casos), perquè 
dóna per fet un procés independentista al Principat i perquè en definitiva posposa 
la construcció d'un moviment independentista fora del Principat quan la base social 
existeixi, com si aquesta no existís ja. 


"(120J El pas d'una fase a la seguent i la progressiva consolidació del Moviment per la 
Independència (Mxl) portarà al desenvolupament de conjuntures semblants als altres 
paisos de nació catalana, i sempre partint de la base que existeix ja el concurs de 
les seves voluntats en aquest sentit, el desplegament de les diferents propostes serà 
marcada per les diferents realitats que el moviment treballarà per desplegar," 


1121) La fase definitiva serà l'obtenció, si així ho acorden els Parlaments respectius, 
de la plena unitat nacional en el marc de la forma d'unió federativa que els pobles dels 
diferents paisos de nació catalana decideixin." 

Directa o indirectament s'entén el marc de la UE com a únic espai on una Catalunya amb 
estat hauria de participar. Si bé en els documents no s'aposta de forma clara i directa per 
aquest marc, la presumpta "neutralitat" del procés fa "inevitable" cap independència de 
l'Estat espanyol que no contempli un procés d'assimilació europea. 


L'independentisme liberal fa referències constants a la integració a la UE, i fins i tot crea 
debat al voltant de les condicions de l'entrada a la UE d'aquest futur estat. 


De nou, ens trobem amb un marc que no representa en absolut cap alliberament, ans 
al contrari, s'utilitza un europeisme romàntic per oposar-lo al centralisme espanyolista. 
Ja abans de la crisi l'esquerra independentista ha estat analitzant i criticant el procés 
d'integració europea, tant pel que fa a la pèrdua de sobirania dels estats, com per les 
seves polítiques neoliberals. Ara amb la crisi es fa palès que la UE no només no garanteix 
la sobirania, sinó que força als estats amb menys recursos (el sud d'Europa i Irlanda) a 
obeir els dictats dels paisos amb més pes econòmic i polític (Alemanya i França). 


És per això que aquest espai, lluny de ser transversal, ens suposa una aposta a mitjà 
termini per la pèrdua de sobirania nacional i econòmica acompanyada de privatitzacions, 
i legitima el projecte imperialista europeu. 

2. 
Naturalesa de l'ANC 


Més enllà de la retòrica propagandística, analitzar l'origen i la composició de l'ANC 
és necessari per a poder entendre el lloc que aquesta ocupa en l'evolució política 
dels darrers anys al Principat. L'ANC és filla directa de les consultes, però la gènesi 
i naturalesa del grup és quelcom més complex, i està fortament influenciat per les 
vicissituds polítiques de l'etapa autonòmica. 


El col-lectiu impulsor de l'ANC, el MxI, era un conglomerat de grups: un grup pro- 
vinent de la PDD i de la coordinadora de les consultes, el grup nucleat al voltant de 
Miquel Sellarès, el grup de Sobirania i Justícia i l'MDT. Aquest conglomerat és el 
que engega i dissenya tot el procés constituent de l'ANC. 


Òbviament, l'amplitud del projecte supera aquest col.lectiu reduit, però poca va- 
riació hi ha pel que fa als orígens polítics dels quadres dirigents. Els antecedents 
polítics de la majoria de membres dirigents de l'ANC se situen en el que podríem 
anomenar espai d'esquerra nacional. Malgrat el que s'hagi pogut rumorejar, la 
presència de militants vinculats a CiU és molt minoritària. Aquest esquema es re- 

peteix en les seccions locals que hem pogut analitzar. 


El relat oficial de l'ANC situa el perquè del seu naixement en la necessitat de ges- 
tionar el moviment popular sorgit de les consultes. Certament, aquest seria un 
element molt important en el sorgiment de l'organització, però creiem que hi ha 
tres elements més que expliquen el sorgiment d'aquesta experiència organitzativa. 


1. Com hem vist al llarg del document, un dels eixos centrals de l'ANC és la 
creença que sense CiU no hi ha independència. Aquest plantejament, fet per 
persones que han militat en el camp de l'esquerra nacional, es pot interpretar 
com a fruit de la convicció que l'estratègia de disputar l'hegemonia del cata- 
lanisme a CiU és impossible. És l'evolució d'aquells sectors que han assumit 
que els plantejaments polítics de l'ERC de 1999-2010 -substituir l'hegemonia 
convergent- són impossibles de dur a terme i que no hi ha més alternativa que 
travar una aliança amb CiU. Així, l'ANC és la resposta al fracàs de l'estratègia 
independentista traçada per Carod-Rovira des de finals dels 90. 


2. El sorgiment de l'ANC també és la resposta al fracàs electoral dels intents 
d'articular candidatures independentistes transversals, que havien de recollir 
el vot expressat a les consultes i el descontent manifestat el 10J però que es van 
quedar en arreplegar part del vot d'ERC, sense ni tan sols esgarrapar mínima- 
ment la base electoral de CiU. 


3. L'ANC també és la voluntat de reconstruir una organització de l'independentisme 
cívic després del fracàs i conflicte de la PDD. El sector polític d'on sorgeix 
és pràcticament el mateix, però hi podem apreciar canvis en la seva concep- 
ció que semblen lliçons apreses després del fracàs de la PDD. En primer lloc, 
l'articulació del paper dels partits polítics, que a l'ANC es vehicula a través de 
la seva complementarietat amb l'AMI. l en segon lloc, l'articulació d'un model 
organitzatiu basat en la militància individual, que nega cap paper orgànic a les 
diferents famílies del sobiranisme. 

3. 

Contradiccions de la intervenció 
de militància de l'Esquerra 
Independentista a l'ANC 


Segons la nostra anàlisi, doncs, tant el full de ruta com els pressupòsits ideològics de l'ANC en- 
tren en contradicció amb postulats essencials de l'esquerra independentista. És per això que el 
debat que ha generat la posició de l'esquerra independentista respecte l'ANC ha estat tan viu. 


En aquest debat hem pogut observar tres postures diferenciades. D'una banda, hi ha hagut una 
postura que ha considerat l'ANC com una eina fonamental de l'estratègia independentista que 
hauria de seguir l'El. També hi ha hagut una altra posició que, tot i reconèixer l'existència de les 
contradiccions entre molts postulats de l'ANC i de l'El, han considerat que aquesta primera era 
una eina vàlida per a fer agitació i extensió del discurs independentista. Finalment, una terce- 
ra postura ha considerat que calia reforçar l'espai de l'esquerra independentista i remarcar-ne 
l'autonomia de discurs. 


Un dels conceptes més utilitzats pels partidaris de treballar al sí de l'ANC ha estat el de la lluita 
ideològica. L'objectiu, sobre el paper, és intervenir en organitzacions àmplies, amb gent oposada 

ideològicament per tal de confrontar idees i guanyar partidaris entre els indecisos. 


Creiem que aquesta concepció és errònia, ja que redueix la lluita ideològica al sí d'una 
estructura que orgànicament rema en el sentit contrari al nostre. La lluita ideològica 
és quelcom que no cal fer al sí d'una organització, sinó que es pot fer al sí d'un context 
polític des d'organitzacions, moviments o estratègies diferenciades. 


És a dir, l'esquerra independentista no ha actuat al sí de l'ANC, però sí que ha actuat al sí 
de la mateixa conjuntura en què ha incidit de forma decisiva l'ANC. És més, la principal 
acció de lluita ideològica de l'esquerra independentista ha estat la convocatòria pròpia de 
l'Onze de Setembre, fet que va posar damunt la taula no només el nostre discurs concret, 
sinó també la necessitat de prevenir-nos davant discursos acrítics que acaben confluint 
cap als interessos de CiU, tal com es va demostrar en la rebuda a Mas a la Plaça de Sant 
Jaume el passat 20 de setembre. En canvi, els resultats del treball dins l'ANC de cara a 
posar en valor els principis de l'esquerra independentista han resultat estèrils. 


És una realitat innegable que alguns nuclis locals de l'esquerra independentista partici- 
pen en major o menor intensitat a les estructures de l'ANC. L'ANC ha aconseguit captar la 
simpatia i complicitat de bona part de la nostra base social en alguns, no pocs, municipis, 
i els nuclis locals han percebut que si es giraven d'esquena a aquest fet, corrien el risc de 
perdre aquesta base social. Cal ser conscients que en determinades conjuntures locals, 
restar al marge de la dinàmica local de l'ANC és vist com a absolutament incomprensible 
per bona part de l'entorn de l'esquerra independentista. Il també hem d'assumir que bona 
part de l'independentisme no es mou en paràmetres d'anàlisi política com els que utilit- 
zem nosaltres, sinó que es mou en paràmetres sentimentals i reactius on el fetitxe de la 
"unitat" té una importància central. En aquest sentit és comprensible l'aposta d'alguns 
nuclis per a fer treball d'agitació independentista juntament amb l'ANC. 


La realitat local, absolutament respectable, no té res a veure amb l'aposta existent en 
alguns sectors de l'esquerra independentista per confluir amb totes les consequències 
amb l'estratègia política de l'ANC. Aquesta aposta suposaria canviar plantejaments fona- 
mentals de l'estratègia del nostre moviment, començant pel marc nacional i acabant pel 
programa polític de la Unitat Popular. 


De fet, l'aposta va més enllà del que altres grups independentistes han fet respecte 
l'ANC. Es demana la plena implicació de l'El quan en realitat ja hi ha desenes de militants 
participant dels grups locals de l'ANC, i quan hi ha persones de l'òrbita de l'El a la direcció 
nacional de l'ANC. Per tant, només podem concloure, i així ens ho indiquen els fets, que 
la pretensió és la de subordinar l'estratègia política de l'El a la de l'ANC. 

4. 
La postura d'Endavant 


Nosaltres creiem que, en l'actual conjuntura política del Principat, la principal tasca de l'esquerra 
independentista ha de ser la de continuar amb la construcció de la Unitat Popular. Només refo- 
rçant i ampliant aquest teixit serà possible anar sumant al nostre projecte els sectors més cons- 
cients de la nova onada sobiranista. 


Aquesta postura no és, ni molt menys, abstreure'ns de la realitat, sinó tot el contrari. És la nostra 
forma d'intervenció en la realitat per tal d'aportar la nostra alternativa. L'ANC, i altres iniciatives 
sobiranistes, són actors d'aquesta realitat, que en determinats moments poden ser protagonistes 
i en altres moments poden ser actors secundaris (com s'ha vist a partir del moment en què CiU 
ha pres la iniciativa). A vegades hi ha hagut la impressió que aquests actors eren ells mateixos la 
realitat, i que a fora no hi havia res. 


L'esquerra independentista ha de ser capaç de posar en valor una agenda pròpia i un discurs 
propi. Les opinions que consideren que el moviment resta en l'immobilisme o que està perdent 
el pols majoritari del carrer creiem que no s'adequen a la realitat. El nostre moviment ha mar- 
cat calendaris mobilitzadors i ha participat de forma destacada en tota l'agitació social i nacional 


L'ESQUERRA INDEPENDENTISTA I EL FULL DE RUTA DE L'ASSEMBLEA NACIONAL CATALANA 


dels darrers anys. Aquesta tardor hi ha mobilitzacions que s'han posat en marxa amb l'esforç i 
el treball del nostre moviment. El 9 d'octubre, la jornada de lluita del 26 de setembre i la pròpia 
vaga general del 31 d'octubre, la jornada de lluita estudiantil de l'11 d'octubre, les mobilitzacions 
del Correllengua —algunes sostingudes en exclusiva per l'El—, la mobilització pel dret a decidir 
sobre el propi cos del 28 de setembre... en són els fruits. D'altra banda, també hi ha hagut un 
esforç important d'expansió del nostre discurs i de debat sobre el futur polític, com la distribució 
de 20.000 exemplar de l'edició especial de L'Accent o els nombrosos actes convocats —convidant 
precisament a representants de l'ANC- per tal de debatre sobre els principis que han de guiar un 
procés independentista. 


Així doncs, és justament el desplegament de la unitat popular una de les tasques fonamentals de 
l'Esquerra Independentista avui, una tasca que passa alhora per la participació i la dinamització 
de les lluites que marcaran els propers mesos arreu del territori (contra les retallades de drets i 
serveis públics, en defensa del territori i en contra de la corrupció), i per l'articulació d'espais de 
participació popular i institucional que permetin bastir un moviment popular que aposti per la 
construcció nacional dels Paisos Catalans des de l'esquerra. 


Tenint en compte el context que hem analitzat, Endavant (OSAN) considera que avui és impres- 
cindible que l'Esquerra Independentista reforci el propi discurs, la seva visibilització i la seva es- 
tructura, imprescindible per poder fer un salt qualitatiu amb vista a bastir una ambiciosa proposta 
d'alliberament nacional des de l'esquerra per al conjunt del poble català. En aquest sentit, ens 
comprometem a treballar per reforçar les iniciatives del moviment i la seva presència en les llui- 
tes que vénen i que seran decisives en la configuració d'un agent polític social i capaç de plantar 
cara als enemics del nostre poble. 

